text: Hele regeringen er samlet i Esbjerg
  11 september 2017 kl. 08.40
  Regeringen mødes mandag og tirsdag  til regeringsseminar i Esbjerg.
  Inden selve seminaret går i gang, besøger statsministeren, udenrigsministeren og justitsministeren Esbjerg Gymnasium. Her skal de drøfte udfordringer for Danmark med gymnasiets samfundsfagselever.
  - Jeg er sikker på, at gymnasieleverne er leveringsdygtige i skarpe indspark om vores lands fremtid, og dem glæder jeg mig meget til at høre, siger statsminister Lars Løkke Rasmussen, (V).
  Efter gymnasiebesøget tager hele regeringen på rundvisning i bus på Esbjerg Havn med Esbjergs havnedirektør Ole Ingrisch som guide.
  - Vi er regering for hele Danmark. Derfor er det vigtigt, at vi hver især kommer rundt i landet og får ny viden og indspark fra danskerne. Det gælder også, når vi samles til regeringsseminar. Derfor holder vi regeringsseminar forskellige steder i landet, og derfor indleder vi denne gang regeringsseminaret med en fælles rundvisning på Esbjerg Havn, siger Lars Løkke i en pressemeddelelse forud for besøget i Esbjerg.
  Statsministeren, udenrigsministeren og justitsministeren i debat på Esbjerg Gymnasium. #dkpol pic.twitter.com/I4eFwV52Mr
  
  